РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/48-25

2. април 2025. године

Б е о г р а д

ЗАПИСНИК

СА 30. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 2. АПРИЛА 2025. ГОДИНЕ

Седница је почела у 14,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Милољуб Албијанић, Дане Станојчић, Горан Милић, Стефан Китановић, Бранимир Јовановић и Јелена Милошевић.

Седници нису присуствовали чланови Одбора: Александар Југовић, Ђорђе Комленски, Бранко Лукић, Мирослав Алексић, Стефан Јањић, Драгана Ракић и Војислав Михаиловић.

Седници су присуствовали заменици чланова Одбора: Снежана Јовановић, заменик члана Александра Југовића, Бојан Торбица, заменик члана Ђорђа Комленског и Урош Ђокић, заменик члана Мирослава Алексића.

Снежана Пауновић, члан Одбора, приступила је седници након утврђивања дневног реда.

Председник Одбора је образложио да је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о тачкама 1 - 5. предложеног дневног реда.

На предлог председника, Одбор је једногласно прихватио предлог за спајање расправе.

Сходно члану 93. став 3. Пословника Народне скупштине, Одбор је на предлог председника једногласно утврдио дневни ред 30. седнице Одбора, у целини:

Д н е в н и р е д:

- усвајање записника са 28. и 29. седнице Одбора -

1. Разматрање Обавештења генералног секретара Народне скупштине о изрицању мере одржавања реда на Првој седници Првог редовног заседања Народне скупштине у 2025. години (21 број: 120-407/25 од 7. марта 2025. године);

2. Разматрање Обавештења председника Народне скупштине o изрицању мере одржавања реда на 11. седници Одбора за одбрану и унутрашње послове, одржаној 18. марта 2025. године (01 број: 120-548/25-1 од 21. марта 2025. године);

3. Разматрање захтева Марка Живановића, заменика члана сталног састава Републичке изборне комисије за прибављање сагласности за обављање друге јавне функције (21 број: 02-425/25 од 11. марта 2025. године);

4. Разматрање захтева Ахмедина Шкријеља, народног посланика, за остваривање права на исплату месечне накнаде на име закупа стана у Београду и накнаде за одвојени живот од породице (21 број: 120-477/25 од 17. марта 2025. године);

5. Разматрање захтева проф. др Милољуба Албијанића, народног посланика, за прибављање сагласности за обављање допунског рада (21 број: 02-562/25 од 24. марта 2025. године).

\* \* \*

 Пре преласка на рад по утврђеном дневном реду Одбор је једногласно, без примедаба, усвојио записник са 28. и 29. седнице Одбора.

**Прва, Друга, Трећа, Четврта и Пета тачка дневног реда**: Разматрање Обавештења генералног секретара Народне скупштине о изрицању мере одржавања реда на Првој седници Првог редовног заседања Народне скупштине у 2025. години (21 број: 120-407/25 од 7. марта 2025. године); Разматрање Обавештења председника Народне скупштине o изрицању мере одржавања реда на 11. седници Одбора за одбрану и унутрашње послове, одржаној 18. марта 2025. године (01 број: 120-548/25-1 од 21. марта 2025. године); Разматрање захтева Марка Живановића, заменика члана сталног састава Републичке изборне комисије за прибављање сагласности за обављање друге јавне функције (21 број: 02-425/25 од 11. марта 2025. године); Разматрање захтева Ахмедина Шкријеља, народног посланика, за остваривање права на исплату месечне накнаде на име закупа стана у Београду и накнаде за одвојени живот од породице (21 број: 120-477/25 од 17. марта 2025. године); Разматрање захтева проф. др Милољуба Албијанића, народног посланика, за прибављање сагласности за обављање допунског рада (21 број: 02-562/25 од 24. марта 2025. године)

Председник Одбора је напоменуо да ће Одбор, с обзиром на то да је прихваћен предлог за обједињену расправу по тачкама 1. - 5. дневног реда, у складу са чланом 157. став 2. Пословника, по завршетку расправе одлучивати о свакој тачки дневног реда посебно.

Пре него што је отворио расправу, председник Одбора је дао уводне напомене у вези са тачкама Дневног реда.

 У вези са тачкама 1. и 2. дневног реда појаснио је да се ради о обавештењима председника Народне скупштине и генералног секретара о мерама које су изречене народном посланику Милошу Парандиловићу због повреде реда на седници Народне скупштине и народном посланику Богдану Радовановићу због повреде реда на седници Одбора за одбрану и унутрашње послове. Напоменуо је да су уз обавештења приложени су изводи из стенографских бележака, као и да овлашћење Одбора за поступање по изреченим мерама за одржавање реда на седници и доношење одлуке о новчаној казни произилази из члана 108. и 115. Пословника.

 Поводом 3. тачке дневног реда, председник Одбора је појаснио да се ради о захтеву Марка Живановића, заменика члана сталног састава Републичке изборне комисије за прибављање позитивног мишљења, да уз наведену функцију обавља и функцију одборника Скупштине града Београда. Нагласио је да је Марко Живановић уз захтев доставио допис Агенције за спречавање корупције да не постоји сукоб интереса у обављању ових функција, али је мишљење Одбора неопходно, као претходни услов.

У вези са тачком 4. дневног реда председник Одбора је информисао присутне да је Ахмедин Шкријељ, народни посланик са пребивалиштем у Новом Пазару, поднео захтев за закуп стана у Београду и накнаде за одвојени живот од породице, као и да је документација коју је приложио уз захтев уредна.

У вези са 5. тачком дневног реда председник Одбора је упознао присутне да је Милољуб Албијанић, народни посланик упутио захтев за прибављање сагласности за обављање допунског рада на Факултету техничких наука у Чачку, Универзитет у Крагујевцу, по основу уговора о допунском раду. Председник Одбора је подсетио да је Одбор у септембру месецу 2024. године већ дао сагласност Милољубу Албијанићу да може да обавља допунски рад на истом факултету, али да до сада именовани није започео ангажман.

У дискусији су учествовали Миленко Јованов, Урош Ђокић и Јелена Милошевић.

Урош Ђокић је, поводом мере изречене на седници Одбора за одбрану и унутрашње послове истакао да се, по његовом мишљењу, излагање народног посланика Богдана Радовановића може окарактерисати као указивање на повреду Пословника; да народни посланик пре изрицања опомене није био на то упозорен, као и да председник наведеног Одбора није навео која је радња или поступак народног посланика довела до изрицања мере опомене, цитирајући с тим у вези одредбе члана 109. Пословника.

Председник Одбора је поводом излагања претходног говорника појаснио да је Богдан Радовановић говорио ниподаштавајуће и непримерено о потпредседнику Владе и министру унутрашњих послова Ивици Дачићу, напоменувши да је поступајући председник Одбора на седници упозорио Богдана Радовановића да говори о питању које није на дневном реду, али да је народни посланик наставио да говори у контексту у коме је и започео своје изагање.

Јелена Милошевић је из приложених стенографских бележака, цитирала речи Богдана Радовановића због којих му је изречена опомена и истакла да, по њеном мишљењу, не постоји јасан разлог због кога је народни посланик добио опомену. Додала је да Пословник апсолутно треба да се примењује, да посланици који га крше треба да буду кажњени, али да у томе треба бити објективан и неселективан, дакле кажњавати и посланике из позиције, а не само из опозиције.

\* \* \*

По закључењу дискусије, Одбор је у складу са чланом 157. став 2. Пословника, одлучивао о свакој тачки дневног реда појединачно.

 Одбор је, поводом **Прве тачке дневног реда**, на предлог председника, већином гласова, донео одлуку о новчаној казни којом се Милош Парандиловић, народни посланик на сталном раду у Народној скупштини, кажњава новчаном казном у висини од 10% основне плате у износу од 12.443,58 динара (једна опомена).

 Одбор је, поводом **Друге тачке дневног реда**, на предлог председника, већином гласова, донео одлуку о новчаној казни којом се Бојан Радовановић, народни посланик на сталном раду у Народној скупштини, кажњава новчаном казном у висини од 10% основне плате у износу од 12.443,58 динара (једна опомена).

 Одбор је, поводом **Tрећe тачке дневног реда**, на предлог председника, већином гласова, прихватио захтев и дао позитивно мишљење Марку Живановићу, да уз функцију заменика члана сталног састава Републичке изборне комисије, обавља и функцију одборника Скупштине града Београда.

 Одбор је, поводом **Четврте тачке дневног реда**, на предлог председника, једногласно прихватио захтев народног посланика Ахмедина Шкријеља, и донео Решење о остваривању права на исплату месечне накнаде на име закупа стана у Београду и Решење о остваривање права на накнаду за одвојени живот од породице, почев од 19. марта 2025. године закључно са 30. септембром 2025. године.

Одбор је, поводом **Пете тачке дневног реда**, на предлог председника, једногласно прихватио захтев и дао сагласност Милољубу Албијанићу, да може да обавља допунски рад – наставну делатност, на Факултету техничких наука у Чачку, Универзитет у Крагујевцу.

\*\*\*

 Седница је завршена у 14,18 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов